Document ID: 32005D0804

KOMISIJAS LĒMUMS
(2005. gada 18. novembris),
ar ko groza Lēmumu 2000/609/EK attiecībā uz svaigas skrējējputnu gaļas ievešanu no Austrālijas un Urugvajas
(izziņots ar dokumenta numuru K(2005) 4408)
(Dokuments attiecas uz EEZ)
(2005/804/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vēra Padomes 1991. gada 26. jūnija Direktīvu 91/494/EEK par dzīvnieku veselības prasībām, kas reglamentē svaigas mājputnu gaļas tirdzniecību Kopienas iekšējā tirgū un svaigas mājputnu gaļas importu no trešām valstīm (1), un jo īpaši tās 9. panta 1. punktu, 11. panta 1. punktu, 12. pantu un 14. panta 1. punktu, un 14.a pantu,
ņemot vērā Padomes 1992. gada 17. decembra Direktīvu 92/118/EEK, ar ko paredz dzīvnieku veselības un sabiedrības veselības prasības attiecībā uz tādu produktu tirdzniecību un ievešanu Kopienā, uz kuriem neattiecas šādas prasības, kas paredzētas īpašos Kopienas noteikumos, kuri minēti Direktīvas 89/662/EEK A pielikuma I daļā, un - attiecībā uz slimību izraisītājiem - īpašos Kopienas noteikumos, kuri minēti 90/425/EEK (2), un jo īpaši tās 10. pantu,
tā kā:
(1)
Ar Komisijas 1994. gada 16. februāra Lēmumu 94/85/EK, ar ko izveido trešo valstu sarakstu, no kurām dalībvalstis atļauj ievest svaigu mājputnu gaļu (3), šajā sarakstā iekļauj Urugvaju.
(2)
Komisijas 2000. gada 29. septembra Lēmumā 2000/609/EK, ar kuru nosaka dzīvnieku un sabiedrības veselības nosacījumus un veterināro sertifikāciju saimniecībā audzētu skrējējputnu gaļas importam un groza Lēmumu 94/85/EK, ar ko izveido to trešo valstu sarakstu, no kurām dalībvalstis atļauj importēt svaigu mājputnu gaļu (4), ir noteikts, ka dalībvalstis atļauj ievest svaigu saimniecībā audzētu skrējējputnu gaļu tikai no tām trešajām valstīm vai trešo valstu daļām, kas iekļautas Lēmuma 2000/609/EK I pielikumā, ja ir ievēroti daži nosacījumi. Pašlaik Urugvaja šajā lēmumā nav iekļauta.
(3)
Pēc 2004. gada oktobrī īstenotās Komisijas misijas, turpmāk nodrošinātās pārraudzības un Urugvajas sniegtajām garantijām, situācija attiecībā uz dzīvnieku un sabiedrības veselības aizsardzību pašlaik ir apmierinoša. Tādēļ šo valsti var ierakstīt Lēmuma 2000/609/EK I pielikumā ietvertajā apstiprināto trešo valstu sarakstā.
(4)
Ņemot vērā dzīvnieku veselības statusu Urugvajā saistībā ar Āzijas putnu mēri, svaigas saimniecībā audzētu skrējējputnu gaļas ievedumiem no Urugvajas ir jāpievieno “A” parauga veselības apliecinājums, kas noteikts Lēmuma 2000/609/EK II pielikuma 2. daļā.
(5)
Lēmumā 2000/609/EK, kurā grozījumi izdarīti ar Lēmumu 2004/118/EK, ir ieviesusies kļūda, nosakot, ka svaigas saimniecībā audzētu skrējējputnu gaļas sūtījumiem no Austrālijas ir jāpievieno “A” parauga veselības apliecinājums, kas noteikts Lēmuma 2000/609/EK II pielikuma 2. daļā, nevis II pielikumā noteiktais “B” parauga veselības sertifikāts. Tādēļ šī kļūda ir jālabo.
(6)
Tādēļ Lēmums 2000/609/EK ir attiecīgi jāgroza.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2000/609/EK I pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2005. gada 18. novembrī

Labels: 3
17
5